लखनऊ. बेसिक शिक्षा मंत्री अहमद हसन शिक्षकों के प्रति सम्मान जताते हुए विवादित बयान दे गए। अहमद हसन ने कहा, ''शिक्षकों का मैं बहुत सम्मान करता हूं। एक बार मुझे पुलिस भर्ती करने का मौका मिला तो मैंने अपने शिक्षकों का कर्ज उतारने के लिए उनकी सिफारिश पर 6-7 कांस्टेबल भर्ती किए थे।'' बेसिक शिक्षा मंत्री अहमद हसन मंगलवार को एससीआरटी में प्रदेशभर के डायट प्रिंसिपल की बैठक में बोल रहे थे।
बेसिक शिक्षा विभाग के कैबिनेट मंत्री अहमद हसन ने मंगलवार को पहली बार अपने सहयोगी बेसिक शिक्षा राज्यमंत्री कैलाश चैरसिया और बेसिक शिक्षा विभाग से संबंधित सभी वरिष्ठ अधिकारियों के साथ समस्त जिलों के डायट प्रिंसिपल के साथ समीक्षा बैठक की। इसमें अब तक किए गए कार्यों जायजा लेकर, बेसिक शिक्षा विभाग के गिरते शिक्षा स्तर में सुधार के लिए कई अहम दिशा निर्देश भी दिए।
'फर्जीवाड़ा बंद करें प्रिंसिपल'
बेसिक शिक्षा मंत्री अहमद हसन ने प्राइमरी के शिक्षको की कार्यप्रणाली पर अफसोस जताते हुए कहा, ''अच्छा वेतन, अच्छी ट्रेनिंग और घर के पास पोस्टिंग की सुविधा देने के बावजूद शिक्षक अपनी जिम्मेदारी ठीक से नहीं निभा रहे हैं। न ही डायट पर उन्हें अच्छी ट्रेनिंग दी जा रही है। यदि डायट प्रिंसिपल घर बैठे ट्रेनिंग का फर्जीवाड़ा बंद कर दें तो बेसिक शिक्षा विभाग की तस्वीर बदल सकती है। हम आपकी हर समस्याओ का ख्याल रखेंगे, आपको पोस्टिंग के लिए न तो पैसा देना होगा और न ही बाबुओं के सामने खड़ा होना पड़ेगा। लेकिन आपको अच्छी ट्रेनिंग देकर तब्दीली जरूर लानी पड़ेगी।''
'डायट में गुटबाजी की बू'
सचिव बेसिक शिक्षा आशीष गोयल ने कहा, ''डायट में घुसते ही बुझा-बुझा सा माहौल और गुटबाजी की बू आती है। ऐसा नहीं होना चाहिए। वरिष्ठता के बावजूद बीएसए की जगह डायट प्रिंसिपल के पद पर पोस्टिंग कर दिए जाने से ज्यादातर डायट प्रिंसिपल और बीएसए में आपसी मतभेद रहता है। इस कारण डायट प्रिंसिपल उदास रहते हैं। बेसिक शिक्षा के स्तर में सुधार के लिए प्राइवेट स्कूलों की तर्ज पर ही बेसिक शिक्षा विभाग के स्कूलों में भी विधिवत यूनिट टेस्ट कराए जाएंगे। सत्र 2016-17 की किताबों का कंटेंट जल्द ही डिजाइन किया जाएगा। कंटेंट में व्यापक बदलाव किए जाएंगे।''
hin_Deva hin_Deva kas_Deva hin_Deva hin_Deva hin_Deva